title: Provedbena uredba Komisije (EU) 2016/462 оd 30. ožujka 2016. o izmjeni Uredbe Komisije (EZ) br. 324/2008 o utvrđivanju izmijenjenih postupaka za obavljanje pregleda Komisije u području sigurnosne zaštite u pomorstvu (Tekst značajan za EGP)

text:
                  31.3.2016

                  HR

                  Službeni list Europske unije

                  L 80/28

            PROVEDBENA UREDBA KOMISIJE (EU) 2016/462
      оd 30. ožujka 2016.
      o izmjeni Uredbe Komisije (EZ) br. 324/2008 o utvrđivanju izmijenjenih postupaka za obavljanje pregleda Komisije u području sigurnosne zaštite u pomorstvu
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EZ) br. 725/2004 Europskog parlamenta i Vijeća od 31. ožujka 2004. o jačanju sigurnosne zaštite brodova i luka (1), a posebno njezin članak 9. stavak 4.,
      budući da:

                  (1)

                  Komisija treba provoditi preglede radi nadzora nad primjenom Uredbe (EZ) br. 725/2004 i Direktive 2005/65/EZ Europskog parlamenta i Vijeća (2) u državama članicama. Organizacija pregleda pod nadzorom Komisije potrebna je radi provjere učinkovitosti nacionalnih sustava za kontrolu kvalitete te mjera, postupaka i objekata sigurnosne zaštite u pomorstvu.

                  (2)

                  U provođenju pregleda Komisiji pomaže Europska agencija za pomorsku sigurnost osnovana Uredbom (EZ) br. 1406/2002 Europskog parlamenta i Vijeća (3). U provođenju pregleda u kontekstu Europskoga gospodarskog prostora (EGP) Komisija traži pomoć nacionalnih inspektora čiji popis sastavljaju države članice Europskog udruženja slobodne trgovine (EFTA) u skladu s Odlukom Zajedničkog odbora EGP-a br. 116/2008 (4).

                  (3)

                  Uredbom Komisije (EZ) br. 324/2008 (5) utvrđuju se postupovna pravila za obavljanje pregleda Komisije u području sigurnosne zaštite u pomorstvu na transparentan, učinkovit, usklađen i dosljedan način.

                  (4)

                  Na temelju iskustva stečenog od 2008. potrebno je osigurati da se pregledi Komisije iz Uredbe (EZ) br. 324/2008 provode na dosljedan način prema utvrđenom postupku, uključujući standardnu metodologiju. Mjere za unapređenje suradnje s državama članicama i izvršavanje ovlasti Komisije trebaju biti učinkovite i transparentne.

                  (5)

                  Potrebno je razraditi definicije pojmova upotrijebljenih u kontekstu obavljanja pregleda Komisije. Izmjenama se ne proširuje opseg pregleda izvan postojećeg okvira.

                  (6)

                  Komisija i države članice trebaju surađivati na pripremi i provođenju pregleda Komisije.

                  (7)

                  Komisija treba imati mogućnost da u svoje inspekcijske timove uključi osposobljene nacionalne inspektore koji imaju potrebne kvalifikacije i propisno su obučeni, a Komisiji ih stavljaju na raspolaganje države članice.

                  (8)

                  Radi osiguravanja transparentnog i učinkovitog provođenja pregleda Komisije odredbe trebaju biti jasne i razrađene, posebno u slučaju pregleda broda koji završava u luci države članice različitoj od luke ukrcaja. Potrebno je razjasniti pitanje pregleda brodova koji plove pod zastavom EU-a na lokaciji izvan Europske unije kako bi se riješila posebna logistička ograničenja takvih pregleda.

                  (9)

                  Osjetljivim, ali neklasificiranim podacima u vezi s određenim pregledom potrebno je rukovati u skladu sa strogim mjerama sigurnosne zaštite kako bi se zajamčila njihova povjerljivost i neobjavljivanje.

                  (10)

                  Uredbu (EZ) br. 324/2008 trebalo bi stoga na odgovarajući način izmijeniti.

                  (11)

                  Mjere predviđene ovom Uredbom u skladu su s mišljenjem Odbora osnovanog člankom 11. stavkom 1. Uredbe (EZ) br. 725/2004.,

            DONIJELA JE OVU UREDBU:
      Članak 1.
      Izmjene Uredbe (EZ) br. 324/2008
      Uredba (EZ) br. 324/2008 mijenja se kako slijedi:

                  1.

                  Članak 2. mijenja se kako slijedi:

                              (a)

                              stavci 1. i 2. zamjenjuju se sljedećima:

                                          „1.

                                          ‚pregled Komisije’ znači pregled sustava, mjera, postupaka i objekata država članica u području kontrole kvalitete sigurnosne zaštite u pomorstvu, koji obavljaju inspektori Komisije kako bi se utvrdila usklađenost s Uredbom (EZ) br. 725/2004 i provedba Direktive 2005/65/EZ. Pregled Komisije može uključivati preglede luka, lučkih operativnih područja, brodova, tijela nadležnih za pomorsku sigurnost ili poduzeća, kako je utvrđeno u Prilogu I. Uredbi (EZ) br. 725/2004. Pregled Komisije može uključivati i preglede priznatih organizacija za sigurnosnu zaštitu, kako je utvrđeno u Prilogu I. Uredbi (EZ) br. 725/2004 i u Prilogu IV. Direktivi 2005/65/EZ s obzirom na priznate organizacije za sigurnosnu zaštitu;

                                          2.

                                          ‚inspektor Komisije’ znači osoba koja ispunjava kriterije iz članka 7., a zapošljava je Komisija ili Europska agencija za pomorsku sigurnost, ili nacionalni inspektor kojeg Komisija ovlasti da sudjeluje u njezinim pregledima, a kojeg odrede države članice ili države članice EFTA-e.”;

                              (b)

                              stavak 11. zamjenjuje se sljedećim:

                                          „11.

                                          ‚luka’ znači područje unutar granica koje određuju države članice u skladu s člankom 2. stavkom 3. Direktive 2005/65/EZ i o kojem obavješćuju Komisiju u skladu s člankom 12. navedene Direktive;”;

                              (c)

                              dodaju se sljedeći stavci 12., 13., 14., 15., 16. i 17.:

                                          „12.

                                          ‚privremena korektivna mjera’ znači privremena mjera ili niz mjera kojima se nastoji ograničiti, koliko god je to moguće, utjecaj veće neusklađenosti ili neusklađenosti utvrđene tijekom provođenja pregleda prije nego što se ona može u potpunosti ispraviti;

                                          13.

                                          ‚povjerljivi podaci’ znači utvrđeni podaci ili podaci koji se mogu utvrditi, a pribavljeni su tijekom provođenja pregleda i njihovo objavljivanje može dovesti do povrede sigurnosti te koji se klasificiraju u skladu s odredbama Odluke Komisije (EU, Euratom) 2015/444 (*) ili relevantnim nacionalnim zakonodavstvom država članica;

                                          14.

                                          ‚osjetljivi, ali neklasificirani podaci’ znači dokumenti povezani s pregledom ili podaci pribavljeni tijekom provođenja pregleda čije objavljivanje može dovesti do povrede sigurnosti i koji se mogu razmjenjivati samo na temelju nužnosti pristupa;

                                          15.

                                          ‚nepotvrđeno’ znači rezultat pregleda Komisije kojim se ukazuje na neispunjavanje zahtjeva iz Uredbe (EZ) br. 725/2004 ili Direktive 2005/65/EZ, ali koji nije potkrijepljen objektivnim dokazom;

                                          16.

                                          ‚Odbor’ znači Odbor osnovan člankom 11. stavkom 1. Uredbe (EZ) br. 725/2004;

                                          17.

                                          ‚predstavnik države zastave’ znači član nadležnih tijela države članice pod čijom zastavom brod plovi ili, imenuje li ga ta država članica, predstavnik priznate organizacije za sigurnosnu zaštitu.

                                 (*)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.)”."

                  2.

                  Članak 3. zamjenjuje se sljedećim:
                  „Članak 3.
                  Suradnja država članica
                  1.   Ne dovodeći u pitanje odgovornosti Komisije, države članice surađuju s Komisijom u obavljanju njezinih zadaća pregleda. Ta suradnja uključuje faze pripreme, nadzora i izvješćivanja.
                  2.   Države članice poduzimaju sve potrebne mjere kako bi zajamčile da se obavijest o pregledu:

                              (a)

                              drži pod strogim mjerama sigurnosne zaštite radi osiguravanja njezina neobjavljivanja kako se ne bi ugrozio postupak obavljanja pregleda; i

                              (b)

                              dostavlja relevantnim stranama na temelju nužnosti pristupa.”

                  3.

                  U članku 4. stavak 2. zamjenjuje se sljedećim:
                  „2.   Svaka država članica osigurava inspektorima Komisije, na zahtjev, pravodobni pristup svim bitnim dokumentima koji se odnose na sigurnosnu zaštitu i koji su potrebni za provođenje pregleda, a posebno:

                              (a)

                              nacionalnom programu za provedbu Uredbe (EZ) br. 725/2004 iz članka 9. stavka 3. navedene Uredbe;

                              (b)

                              najnovijim ažuriranjima podataka koje dostavlja kontaktna točka i izvještajima o nadzoru iz članka 9. stavka 4. Uredbe (EZ) br. 725/2004;

                              (c)

                              rezultatima nadzora nad provedbom planova sigurnosne zaštite u luci koji provode države članice;

                              (d)

                              odgovarajućim procjenama i planovima sigurnosne zaštite broda, luke i lučkog operativnog područja te zapisima o vježbama na brodu, u luci i na lučkom operativnom području dok Komisija provodi preglede;

                              (e)

                              obavijestima država članica o odlukama navedenima u članku 3. stavku 3. Uredbe (EZ) br. 725/2004 donesenima nakon obvezne ocjene sigurnosnog rizika;

                              (f)

                              svim smjernicama, uputama ili postupcima koje radi provedbe Uredbe (EZ) br. 725/2004 i Direktive 2005/65/EZ objavljuje država članica.”

                  4.

                  Članak 5. mijenja se kako slijedi:

                              (a)

                              stavak 1. zamjenjuje se sljedećim:
                              „1.   U dogovoru s Komisijom, koliko je to izvedivo, države članice stavljaju na raspolaganje nacionalne inspektore koji su osposobljeni za sudjelovanje u pregledima Komisije, uključujući faze pripreme i izvještavanja.”;

                              (b)

                              stavak 5. zamjenjuje se sljedećim:
                              „5.   Zahtjevi za sudjelovanje nacionalnih inspektora u pregledima Komisije podnose se pravodobno, obično barem dva mjeseca prije nego što se pregled treba obaviti.”

                  5.

                  Članak 6. zamjenjuje se sljedećim:
                  „Članak 6.
                  Tehnička pomoć Europske agencije za pomorsku sigurnost u pregledima Komisije
                  U pružanju tehničke pomoći Komisiji u skladu s člankom 2. stavkom 2. točkom (b) Uredbe (EZ) br. 1406/2002, Europska agencija za pomorsku sigurnost stavlja na raspolaganje tehničke stručnjake za sudjelovanje u pregledima Komisije, uključujući faze pripreme i izvještavanja.”

                  6.

                  Članak 7. mijenja se kako slijedi:

                              (a)

                              stavak 1. mijenja se kako slijedi:

                                          i.

                                          točka (b) zamjenjuje se sljedećim:

                                                      „(b)

                                                      dobro praktično znanje o sigurnosnim tehnologijama i tehnikama;”;

                                          ii.

                                          točka (d) zamjenjuje se sljedećim:

                                                      „(d)

                                                      praktično znanje o aktivnostima koje se pregledavaju;”;

                                          iii.

                                          dodaju se sljedeće točke (e) i (f):

                                                      „(e)

                                                      poznavanje zdravstvenih zahtjeva te zahtjeva u pogledu sigurnosti i zaštite za rad u pomorstvu;

                                                      (f)

                                                      poznavanje glavnih pravnih zahtjeva primjenjivih u području sigurnosne zaštite u pomorstvu.”;

                              (b)

                              u stavku 2. prvi podstavak zamjenjuje se sljedećim:
                              „Kako bi se osposobili za obavljanje pregleda Komisije, inspektori Komisije moraju uspješno završiti osposobljavanje za obavljanje tih pregleda. Inspektori Komisije usavršavaju se redovito, barem svakih pet godina, kako bi obnovili svoje znanje.”;

                              (c)

                              dodaje se sljedeći stavak 4.:
                              „4.   Ako tijekom nekog od prethodnih pregleda ponašanje ili djelovanje nekog inspektora nije bilo u skladu sa zahtjevima ove Uredbe, taj inspektor više neće biti imenovan za obavljanje pregleda Komisije.”

                  7.

                  Članak 8. mijenja se kako slijedi:

                              (a)

                              stavak 1. zamjenjuje se sljedećim:
                              „1.   Komisija o pregledu obavješćuje kontaktnu točku države članice na čijem će se državnom području taj pregled obaviti najmanje šest tjedana unaprijed.
                              Zajedno sa zahtjevom za sve relevantne dokumente Komisija može kontaktnoj točki uz obavijest o pregledu dostaviti i preliminarni upitnik koji ispunjava nadležno tijelo. Ispunjeni upitnik i svi traženi dokumenti podnose se Komisiji barem dva tjedna prije predviđenog početka pregleda.
                              Rok za slanje obavijesti iz prvog podstavka može se skratiti na najmanje dva tjedna uz uvjet da Komisija reagira na izvanredan događaj koji može znatno utjecati na sveukupnu razinu sigurnosne zaštite u pomorstvu u Europskoj uniji i da se prije slanja obavijesti savjetovala s dotičnom kontaktnom točkom. U tom se slučaju ne primjenjuje drugi podstavak.”;

                              (b)

                              stavak 5. zamjenjuje se sljedećim:
                              „5.   U slučaju da je država zastave država članica, Komisija u što kraćem roku obavješćuje kontaktnu točku te države članice da će brod možda biti pregledan dok je u lučkom operativnom području. Ako se pregled odnosi na brod koji plovi pod zastavom države članice različite od one čije se tijelo pregledava, Komisija obavješćuje kontaktnu točku države zastave radi utvrđivanja pojedinosti potrebnih za provođenje pregleda na tom brodu.”;

                              (c)

                              stavak 9. zamjenjuje se sljedećim:
                              „9.   Ako Komisija prisustvuje nacionalnom pregledu ili provjeri broda na lokaciji izvan Europske unije, ona se s kontaktnom točkom dogovara o svemu što je potrebno radi nadgledanja pregleda ili provjera u nazočnosti predstavnika države zastave.”

                  8.

                  Članak 10. mijenja se kako slijedi:

                              (a)

                              stavci 1. i 2. zamjenjuju se sljedećima:
                              „1.   Za nadzor nad primjenom odredaba sigurnosne zaštite u pomorstvu iz Uredbe (EZ) br. 725/2004 i Direktive 2005/65/EZ u državama članicama upotrebljava se standardna metodologija.
                              2.   Inspektore Komisije tijekom provođenja pregleda stalno prati predstavnik relevantnog nadležnog tijela. Taj predstavnik ne dovodi u pitanje učinkovitost aktivnosti pregleda.
                              Pregledi se obavljaju tako da se što manje ometa odvijanje komercijalnih operacija. Zbog toga se s pregledom broda koji je započeo u luci može nastaviti nakon što brod napusti luku, kad god je to primjereno i uz prethodnu suglasnost države zastave i zapovjednika broda.
                              Ako se brodom koji podliježe pregledu obavljaju redovne usluge međunarodnog prijevoza između dvije ili više država članica, pregledom mogu biti obuhvaćene i aktivnosti ukrcaja i iskrcaja putnika i vozila na početku i završetku putovanja. U tom slučaju Komisija obavješćuje kontaktnu točku države članice o luci dolaska u skladu s člankom 8. stavkom 1.”;

                              (b)

                              stavak 6. zamjenjuje se sljedećim:
                              „6.   Ne dovodeći u pitanje članak 11., inspektori Komisije iznose neslužbeni usmeni sažetak svojih opažanja na licu mjesta, koliko je to moguće i izvedivo.
                              Nadležna kontaktna točka odmah se obavješćuje o svakoj većoj neusklađenosti s Uredbom (EZ) br. 725/2004 ili Direktivom 2005/65/EZ koja se utvrdi pregledom Komisije, prije završetka izvještaja o pregledu u skladu s člankom 11. ove Uredbe.
                              Međutim, ako inspektor Komisije koji obavlja pregled broda utvrdi veću neusklađenost zbog koje je potrebno djelovati u skladu s člankom 16., voditelj skupine odmah obavješćuje odgovarajuće kontaktne točke u pisanom obliku.”;

                              (c)

                              dodaje se sljedeći stavak 7.:
                              „7.   Inspektori Komisije provode preglede na učinkovit način, uz dužno poštovanje sigurnosti i zaštite.”

                  9.

                  U članku 11. stavci 4. i 5. zamjenjuju se sljedećima:
                  „4.   Pri procjeni provođenja Uredbe (EZ) br. 725/2004 i Direktive 2005/65/EZ u skladu s ovom Uredbom, nalazi se klasificiraju u jednu od sljedećih kategorija:

                              (a)

                              usklađenost;

                              (b)

                              usklađenost, ali je poželjno poboljšanje;

                              (c)

                              neusklađenost;

                              (d)

                              veća neusklađenost;

                              (e)

                              nepotvrđeno.

                        5.   U izvještaju se detaljno navode nalazi koji su, u provedbi Uredbe (EZ) br. 725/2004 ili Direktive 2005/65/EZ u skladu s ovom Uredbom, tijekom pregleda određeni kao ‚veća neusklađenost’, ‚neusklađenost’, ‚usklađenost, ali je poželjno poboljšanje’ i ‚nepotvrđeno’.
                  Izvještaj može sadržavati preporuke u vezi s korektivnim mjerama.”

                  10.

                  U članku 12. dodaje se sljedeći stavak 3.:
                  „3.   Ako država članica predloži hitne korektivne mjere za rješavanje ustanovljene veće neusklađenosti, bez odgađanja će o njima obavijestiti Komisiju prije nego što Komisija objavi svoj izvještaj o pregledu. U tom se slučaju u izvještaju navode korektivne mjere koje je poduzela država članica. Ako se poduzmu samo privremene mjere, država članica bez odgađanja obavješćuje Komisiju o tim mjerama, kao i o roku za provedbu potpunih i konačnih korektivnih mjera.”

                  11.

                  Članci 14. i 15. zamjenjuju se sljedećima:
                  „Članak 14.
                  Povjerljivost informacija
                  U skladu s primjenjivim postojećim pravilima, pri obavljanju pregleda u području sigurnosne zaštite u pomorstvu Komisija poduzima odgovarajuće mjere za zaštitu povjerljivih podataka kojima ima pristup ili koje joj dostave države članice. Države članice poduzimaju jednakovrijedne mjere u skladu s primjenjivim nacionalnim zakonodavstvom.
                  Države članice i Komisija mogu razmjenjivati osjetljive, ali neklasificirane podatke, uz uvjet da ih, radi osiguravanja njihove povjerljivosti, štite u skladu s primjenjivim zahtjevima.
                  Članak 15.
                  Program pregleda Komisije
                  1.   Komisija se savjetuje s Odborom o prioritetima u provođenju programa pregleda.
                  2.   Komisija redovito obavješćuje Odbor o provođenju programa pregleda i o rezultatima tih pregleda. Dobre prakse koje je utvrdila tijekom obavljanja pregleda Komisija razmjenjuje s državama članicama.
                  Izvještaji o pregledu stavljaju se na raspolaganje Odboru:

                              (a)

                              odmah po primitku odgovora države članice iz članka 12. stavka 1.; i

                              (b)

                              po zaključenju spisa.”

                  12.

                  U članku 16. prvi stavak zamjenjuje se sljedećim:
                  „Ako se pregledom otkrije veća neusklađenost s Uredbom (EZ) br. 725/2004 ili s Direktivom 2005/65/EZ koja može znatno utjecati na sveukupnu razinu sigurnosne zaštite u pomorstvu u Uniji i koja se ne može odmah riješiti barem primjenom korektivnih mjera privremene naravi, Komisija obavješćuje druge države članice nakon što obavijesti dotičnu državu članicu o toj većoj neusklađenosti.”

            Članak 2.
      Stupanje na snagu
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 30. ožujka 2016.

               Za Komisiju

               Predsjednik

            Jean-Claude JUNCKER

         (1)  SL L 129, 29.4.2004., str. 6.

         (2)  Direktiva 2005/65/EZ Europskog parlamenta i Vijeća od 26. listopada 2005. o jačanju sigurnosne zaštite luka (SL L 310, 25.11.2005., str. 28.).

         (3)  Uredba (EZ) br. 1406/2002 Europskog parlamenta i Vijeća od 27. lipnja 2002. o osnivanju Europske agencije za pomorsku sigurnost (SL L 208, 5.8.2002., str. 1.).

         (4)  Odluka Zajedničkog odbora EGP-a br. 116/2008 od 7. studenoga 2008. o izmjeni Priloga XIII. (Promet) Sporazumu o EGP-u (SL L 339, 18.12.2008., str. 106.).

         (5)  Uredba Komisije (EZ) br. 324/2008 od. 9. travnja 2008. o utvrđivanju izmijenjenih postupaka za obavljanje pregleda Komisije u području sigurnosne zaštite u pomorstvu (SL L 98, 10.4.2008., str. 5.).


title: Provedbena uredba Komisije (EU) br. 1144/2013 оd 13. studenoga 2013. o upisu naziva u registar garantirano tradicionalnih specijaliteta [Tepertős pogácsa (GTS)]

text:
               14.11.2013

               HR

               Službeni list Europske unije

               L 303/17

         PROVEDBENA UREDBA KOMISIJE (EU) br. 1144/2013
   оd 13. studenoga 2013.
   o upisu naziva u registar garantirano tradicionalnih specijaliteta [Tepertős pogácsa (GTS)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               Uredbom (EU) br. 1151/2012 stavljena je izvan snage i zamijenjena Uredba Vijeća (EZ) br. 509/2006 od 20. ožujka 2006. o poljoprivrednim i prehrambenim proizvodima kao garantirano tradicionalnim specijalitetima (2).

               (2)

               U skladu s člankom 8. stavkom 2. Uredbe (EZ) br. 509/2006, zahtjev Mađarske za upis naziva „Tepertős pogácsa” u registar objavljen je u Službenom listu Europske unije
                   (3).

               (3)

               Njemačka i Austrija Komisiji su dostavile izjave o prigovoru u skladu s člankom 9. Uredbe (EZ) br. 509/2006. U skladu sa stavkom 3. navedenog članka Komisija je ispitala izjave o prigovoru i ocijenila ih prihvatljivima.

               (4)

               Mađarska je spomenula sporazum sklopljen s Njemačkom i Austrijom.

               (5)

               Taj je sporazum s Njemačkom doveo do izmjene zahtjeva za upis u registar koja se sastojala u brisanju navoda zahtijevanih parametara kvalitete brašna (BL55 i BL80).

               (6)

               Austrija je prihvatila potvrdu Mađarske da se zahtjevom za upis u registar nastoji ostvariti zaštita isključivo mađarskog naziva „Tepertős pogácsa” kao garantirano tradicionalnog specijaliteta te da zahtjev za upis naziva „Tepertős pogácsa” u registar nema negativnih učinaka na proizvode koji nose naziv „Grammelpogatsche” te da neće ugroziti proizvodnju proizvoda koji se stavlja na tržište pod nazivom „Grammelpogatsche”.

               (7)

               U svjetlu navedenog, naziv „Tepertős pogácsa” ispunjuje uvjete za upis u registar garantirano tradicionalnih specijaliteta, te je stoga specifikaciju primjereno u skladu s time ažurirati i objaviti,

         DONIJELA JE OVU UREDBU:
   Članak 1.
   Naziv naveden u Prilogu I. ovoj Uredbi upisuje se u registar.
   Članak 2.
   Ažurirana specifikacija nalazi se u Prilogu II. ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. studenoga 2013.

            Za Komisiju

            Predsjednik

         José Manuel BARROSO

      (1)  SL L 343, 14.12.2012., str. 1.

      (2)  SL L 93, 31.3.2006., str. 1.

      (3)  SL C 180, 21.6.2012., str. 16.

      PRILOG I.
      Poljoprivredni i prehrambeni proizvodi navedeni u Prilogu I. točki II. Uredbi (EU) br. 1151/2012:

         Razred 2.3.   Kruh, fino pecivo, kolači, slastice, keksi i drugi pekarski proizvodi

      MAĐARSKA
      Tepertős pogácsa (GTS)

      PRILOG II.
      1.   Specifikacija proizvoda

      1.1.   Naziv(i) koje je potrebno upisati u registar

      „Tepertős pogácsa”
      U trenutku stavljanja na tržište na etiketi proizvoda može se nalaziti sljedeći navod: „magyar hagyományok szerint előállított” (pripremljeno na tradicionalan mađarski način). Tekst navoda prevodi se i na druge službene jezike EU-a.
      1.2.   Riječ je o nazivu

                  

                  koji je sam po sebi specifičan

                  ☒

                  koji označava posebna svojstva poljoprivrednog ili prehrambenog proizvoda

            Pridjev „tepertős” koji se spominje u nazivu proizvoda dolazi od imenice „tepertő” (čvarci) i njime se označavaju ostaci dobiveni od pržene masne slanine od kojih se mljevenjem dobiva kremasti nadjev, koji je osnovni sastojak za pripremu „okruglog slanog pekarskog proizvoda” odnosno pogače („pogácsa”).
      1.3.   Zahtjev za rezervaciju naziva u skladu s člankom 13. stavkom 2. Uredbe (EZ) br. 509/2006

                  

                  Registracija s rezerviranim nazivom

                  ☒

                  Registracija bez rezerviranog naziva

            1.4.   Vrsta proizvoda

                  Razred 2.3.

                  Razred 2.3. Kruh, fino pecivo, kolači, slastice, keksi i drugi pekarski proizvodi

            1.5.   Opis poljoprivrednog ili prehrambenog proizvoda na koji se odnosi naziv iz odjeljka 3.1.

      „Tepertős pogácsa” slani je pekarski proizvod okrugla, valjkasta oblika, promjera od 3 do 5 cm i težine od 25 do 50 g. Sadržava čvarke i svinjsku mast te kvasac za dizanje tijesta koje može biti prhko (omlós) ili lisnato (leveles), a začinjena je solju i paprom. Njezina je površina crvenkastosmeđe boje s otisnutom kvadratnom rešetkom. Donja je strana crvenkastosmeđa i glatka. Čvarci su ravnomjerno raspoređeni u pogači. Pogača od prhkog tijesta kida se na komadiće, dok ona od lisnatog tijesta ima rahlu i višeslojnu strukturu. Ima karakterističan okus po čvarcima koji je ugodno slan i umjereno papren. Sadržaj masti u suhoj tvari iznosi između 20 i 30 %, pri čemu je udio čvaraka u masi brašna 25 do 40 %. Najmanje 60 % masne tvari čine čvarci.
      Organoleptička svojstva:

                  „Tepertős pogácsa” od prhkog tijesta

                  „Tepertős pogácsa” od lisnatog tijesta

                  Izgled

                  Okrugao, pravilan valjkast oblik.

                  Okrugao, valjkast oblik, može biti lagano „spljošten”.

                  Vanjski

                  Gornja strana sjajne je crvenkastosmeđe boje s duboko otisnutom kvadratnom rešetkom, dok joj je postranični dio mat boje pijeska, a donja strana mat crvenkastosmeđa.

                  Unutarnji

                  Tekstura je prhka, ali se ne drobi. Komadići čvaraka ravnomjerno su raspoređeni i smećkaste su boje.

                  Tekstura je lagano lisnata, sastoji se od više slojeva između kojih se nalaze čvarci smećkaste boje.

                  Okus

                  Karakterističan okus po čvarcima, ugodno slan i umjereno papren.

                  Aroma

                  Karakteristična aroma po čvarcima i svinjskoj masti; paprena.

            Fizička i kemijska svojstva
      Sadržaj masne tvari: sadržaj masne tvari gotovog proizvoda u odnosu na masu suhe tvari iznosi između 20 i 30 % (m/m)
      Sadržaj soli: sadržaj soli gotovog proizvoda u odnosu na masu suhe tvari iznosi najviše 4,0 % (m/m)
      1.6.   Opis načina dobivanja poljoprivrednog ili prehrambenog proizvoda na koji se odnosi naziv iz odjeljka 3.1.

      Sirovine:

                  —

                  Priprema nadjeva od čvaraka:

                              —

                              čvarci bez kože: čine 70 do 75 % nadjeva od čvaraka; riječ je o komadićima masti koji se dobivaju od pržene masne slanine s malo ili bez mesa,

                              —

                              svinjska mast: čini 25 do 30 % nadjeva od čvaraka; riječ je o masti koja se dobiva prženjem masne slanine s malo ili bez mesa,

                  —

                  priprema tijesta: pšenično ili pirovo brašno, jaja, žumanjak, mlijeko, kvasac, bijelo vino ili ocat, kiselo vrhnje, sol i papar.

            Pri proizvodnji pogače „Tepertős pogácsa” zabranjena je uporaba bilo kakve vrste prehrambenih aditiva (npr. sredstva za dizanje tijesta ili konzervansi).
      Način proizvodnje:
      Ovisno o načinu pripreme tijesta „Tepertős pogácsa” može imati prhku ili lisnatu teksturu.
      Način pripreme pogače „TEPERTŐS POGÁCSA” OD PRHKOG TIJESTA
      Prvi korak: priprema nadjeva od čvaraka
      Svježi čvarci bez kože gnječe se valjkom na dasci kako bi se veći i nepravilno oblikovani komadi spljoštili te kako bi se prženi komadići čvaraka ravnomjerno rasporedili po nadjevu. Svježi čvarci mogu se i samljeti u stroju za mljevenje. U tom je slučaju preporučljivo upotrijebiti nastavak za što sitnije mljevenje.
      Nadjev se miješa sa svinjskom mašću s pomoću drvene kuhače ili miksera. Kada je riječ o sastojcima, važno je pridržavati se zahtjeva da se pri pripremi nadjeva od čvaraka ne smiju upotrebljavati aditivi, konzervansi, čvarci od guščje masti, biljno ulje ili margarin. Jedini dopušteni sastojak svježi su čvarci bez kože.
      U industrijskoj proizvodnji nadjeva od čvaraka moraju se jednako tako poštovati zahtjevi za pripremu nadjeva.
      Drugi korak: priprema tijesta:
      Na kilogram pšeničnog brašna dodaje se 250 do 400 g čvaraka kako bi se dobila homogena smjesa. Za dobivanje prhkog tijesta nužno je da se brašno potpuno prekrije nadjevom od čvaraka. Potrebno je zajedno umijesiti sve sastojke: brašno i nadjev od čvaraka te, za svaki kilogram brašna, 5 % kvasca koji se dizao u mlijeku, jedno jaje, jedan žumanjak, 0,02 % bijelog vina ili octa, 2,5 % soli, 0,001 % mljevenog papra i kiselog vrhnja u količini potrebnoj da se dobije srednje tvrdo tijesto. Tijesto se mijesi dok ne postane glatko. Kako bi se postigla željena prhkost pogače, tijesto se ne smije predugo mijesiti.
      Zbog visokog sadržaja masne tvari, pri pripremi tijesta sastojci moraju biti hladni, a samo tijesto mora odstajati na hladnom, dok njegova unutarnja temperatura ne dosegne 26 °C. Radi svojih posebnih svojstava tijesto se može odložiti u hladnjak kako bi odstajalo barem tri sata na temperaturi od + 5 do + 8 °C.
      Zatim se dignuto i rashlađeno tijesto razvalja na visinu od jednog prsta, nakon čega se na površini utiskuju duboke okomite linije. Isto se može postići uporabom posebnih oštrica međusobno udaljenih oko 3 mm. Pogačice se izrezuju s pomoću rezača za tijesto promjera od 3 do 6 cm, pazeći pritom da su pravilnog i što boljeg valjkastog oblika. Konačan se oblik dobiva tako da se tijesto povalja dlanom. Pogačice se slažu jedna uz drugu na dasku za valjanje tijesta u broju dovoljnom da se pladanj za pečenje potpuno ispuni, nakon čega ih se s pomoću kista premazuje razmućenim jajetom, pri čemu se mora pripaziti da jaje ne curi po bočnim stranama pogačica. Nakon što se jaje lagano posuši na površini, pogačice se ravnomjerno slažu na pladanj za pečenje. Ostaci tijesta mogu se sakupiti i umijesiti još najviše dva puta, pri čemu ih se ne smije predugo mijesiti; nakon što odstoji, to je tijesto spremno za oblikovanje.
      Pogačice se nakon toga dižu 50 do 55 minuta na pladnju za pečenje, nakon čega se 12 do 15 minuta peku u vrućoj pećnici na 220 – 240 °C. Pogačice su tada pečene.
      Pogačice se prodaju nepakirane (u rinfuzi) ili u pakiranju.
      Način pripreme pogače „TEPERTŐS POGÁCSA” OD LISNATOG TIJESTA
      Prvi korak: priprema nadjeva od čvaraka
      Postupak pripreme nadjeva sličan je kao kod pogače od prhkog tijesta, ali se u ovom slučaju osim svinjske masti i čvaraka od svinjske masti bez kože dodaju sol (oko 1,5 % mase brašna) i fino mljeveni papar (oko 0,001 % mase brašna). Naime, ako bi se sva sol potrebna da pogačica dobije svoj karakteristični slani okus dodala u fazi pripreme tijesta, tijesto bi se deralo i ne bi bilo moguće dobiti lisnatu strukturu.
      U ovom slučaju se u nadjev od čvaraka dodaje samo 50 % odnosno polovina navedene količine svinjske masti, dok se druga polovina dodaje u tijesto.
      Drugi korak: priprema tijesta:
      Takozvano „osnovno tijesto” sadrži brašno, svinjsku mast koja je ostala nakon pripreme nadjeva od čvaraka i sol (oko 1 % mase brašna) te, po svakom kilogramu brašna, 5 % kvasca koji se dizao u mlijeku, 0,02 % bijelog vina ili octa i, prema potrebi, jedno jaje, jedan žumanjak i nadjeva u količini potrebnoj da se dobije srednje podatno i čvrsto tijesto koje je lako razvaljati.
      U ovoj je varijanti pri pripremi važno da sastojci i nadjev od čvaraka budu hladni kako bi se nadjevom moglo dobro odvojiti slojeve lisnatog tijesta. Svinjska mast među tankim slojevima hladnog tijesta topi se tijekom pečenja sprečavajući lijepljenje slojeva tijesta. Tijekom pečenja voda iz tijesta i masti isparava što dovodi do omekšavanja i odvajanja slojeva tijesta, zbog čega se pečena pogača može odvojiti u listove.
      Lisnata se struktura može postići na sljedeća dva načina:

                  (a)

                  nadjev od čvaraka ravnomjerno se premazuje po tankim slojevima tijesta, koje se potom mota počevši s jednog kraja. Tako omotano tijesto mora odstajati 15 do 30 minuta nakon čega se ponovno razvija na prvotni tanki sloj i savija u smjeru okomitom na prethodni. Ako se to ne učini, pogačice se tijekom pečenja spljošte;

                  (b)

                  osnovno tijesto koje je odstajalo potrebno je razvaljati na tanki sloj čija se površina premazuje nadjevom pri svakom savijanju. Ovdje se tijesto ne mota već savija (najmanje tri puta).

            Prije posljednjeg valjanja tijesto mora odstajati najmanje 15 minuta, nakon čega se valja do visine jednog prsta (1 – 2 cm); na površini se utiskuju duboke okomite linije te se tijesto reže pomoću rezača za tijesto promjera 3 – 6 cm. Pogačice se slažu jedna uz drugu na dasku za valjanje tijesta u broju dovoljnom da se pladanj za pečenje potpuno ispuni, nakon čega ih se pomoću kista premazuje razmućenim jajetom, pri čemu se mora pripaziti da jaje ne curi po bočnim stranama pogačica.
      Nakon što se jaje lagano posuši na površini, pogačice se ravnomjerno slažu na pladanj za pečenje. Pogačice se nakon toga dižu 40 do 45 minuta, nakon čega se 8 do 10 minuta peku u vrućoj pećnici na 220 – 240 °C. Pogačice su tada pečene.
      Pogačice se prodaju nepakirane (u rinfuzi) ili u pakiranju.
      1.7.   Posebna svojstva poljoprivrednog ili prehrambenog proizvoda

      Posebna svojstva proizvoda „Tepertős pogácsa” proizlaze iz sljedećeg:

                  —

                  sirovina: čvarci od svinjske masti i svinjska mast,

                  —

                  posebne tehnike pripreme tijesta,

                  —

                  fizičkih, kemijskih i organoleptičkih svojstava.

            Čvarci: sirovina koja daje posebna svojstva proizvodu
      Čvarci su komadići masti koji se dobivaju od pržene masne slanine s malo ili bez mesa i oni proizvodu „Tepertős pogácsa” daju poseban karakter. Čvarci sadržavaju 12 do 13 % bjelančevina i 82 do 84 % masne tvari te čine 60 % masne tvari u proizvodu.
      Posebna tehnika pripreme tijesta
      Osim pogače od prhkog tijesta, zahvaljujući čvarcima moguće je posebnim postupkom savijanja proizvesti i lisnatu varijantu. Osim toga, zbog visokog sadržaja masne tvari tijesto se mora pripremati u hladnim uvjetima na temperaturi od 24 do 26 °C.
      Fizikalna, kemijska i organoleptička svojstva.
      Zahvaljujući visokom sadržaju masne tvari od 20 do 30 % zbog uporabe čvaraka od svinjske masti i svinjske masti, „Tepertős pogácsa” ima veću prehrambenu vrijednost, sporije se suši i ima duži rok trajanja od drugih proizvoda iste kategorije.
      1.8.   Tradicionalni karakter poljoprivrednog ili prehrambenog proizvoda

      Riječ „pogácsa” (pogača) prvi je put zablježena oko 1395., a izvorno je označivala okrugao beskvasni kruh pečen u žaru i pepelu. U mađarskim narodnim pričama pogača se spominje pod nazivom „hamuban sült pogácsa” (pogača pečena u pepelu). Do kraja XVII. stoljeća za pogaču, koja se konzumirala kao kruh, upotrebljavao se naziv „kruh sličan pogači”. Današnja varijanta pogače manja je, valjkastog oblika i površine označene kvadratnom rešetkom, a u Mađarskoj je postala raširena krajem Srednjeg vijeka. Taj je kruh, u svojim različitim varijantama, postao najpopularniji pekarski proizvod tradicionalne mađarske kuhinje, a takvim se smatra i danas.
      Na razvoj proizvoda „Tepertős pogácsa” utjecala su dva čimbenika: razvio se običaj prženja masti dobivene iz masne slanine, a čvarci su postali svakodnevna namirnica. Prema opisu jedne plemićke obitelji srednjeg sloja iz Šomođske županije, koji datira od 1770., pržena svinjska mast i čvarci od XVIII. stoljeća ušli su u svakodnevnu uporabu. Ta je tvrdnja poduprta činjenicom da se u popisu nasljedstva plemićkih obitelji navodi da su se u XVIII. stoljeću u Velikoj mađarskoj nizini počele pojavljivati bačvice sa svinjskom mašću (Cegléd 1850. -1900., publikacija muzeja Kossuth u Ceglédu (Ceglédi Kossuth Múzeum), Cegléd 1988., str. 28., 30. Szűcs). Budući da su se od 50-ih godina XIX. stoljeća bačvice sa svinjskom mašću počele pojavljivati u registrima seljaka u području između Dunava i Tise, tradicija prženja masne slanine i upotrebe svinjske masti u svakodnevnoj prehrani seljaka te s tim povezanog načina pripreme svinjetine vjerojatno se počela širiti sredinom 19. stoljeća.
      Prema usmeno prenesenim etnografskim podacima s prijelaza XIX. na XX. stoljeće svinjska se mast upotrebljavala u seljačkim domaćinstvima u središnjem području oko rijeke Tise za pripremu sapuna, nakon čega se počela upotrebljavati i u prehrani. Nakon klanja svinje pogače su se obično pekle s manjim, svježim komadićima čvaraka bez kože. U opsežnim etnografskim studijama iz 30-ih godina XX. stoljeća spominju se pogače od dizanog ili beskvasnog tijesta od pšeničnog brašna u koje su, među ostalim, dodani čvarci (Bátky Zs.: „Táplálkozás” („Prehrana”) u „A magyarság néprajza” („Mađarski etnografski priručnik”), Budimpešta, 1933., str. 100.). Moguće je dakle tvrditi da je dodavanje čvaraka od pržene svinjske masti u dizano tijesto postalo uobičajeno početkom XX. stoljeća.
      Danas „Tepertős pogácsá” ima važnu ulogu u svakodnevnoj prehrani i poslužuje se kao prilog jušnim jelima (od mesa, graha). Nudi se gostima prilikom sastanaka i konferencija te je jedno od najomiljenijih jela u kućanstvima, osobito prilikom obiteljskih slavlja (vjenčanja, krštenja) ili blagdana (Božić i Uskrs); često se poslužuje kao ukusan zalogaj na seoskim turističkim gospodarstvima („Hagyományok Ízek Régiók” („Tradicionalni okusi regije”), dio I., str. 145. – 147.).
      Od 80-ih godina XIX. stoljeća do danas mnoge kuharice svjedoče o ugledu pogače, među kojima Dobos C. József: „Magyar-Franczia szakácskönyv” („Mađarsko-francuska kuharica”), str. 784. – 785., 1881.; Rozsnyai Károly: „Legújabb nagy házi cukrászat” („Najnovije domaće slastice”), str. 350., 1905.; „Kincses Váncza receptkönyv” („Kuharica Váncze Kincsesa”), str. 21., 1920.; „Az Új idők második receptkönyve” („Suvremena kuharica – drugi dio”), str. 182., 1934.; Hajdú Ernőné: „Jaj, mit főzzek” („Što da kuham?”), str. 73., 1941.; Rudnay János: „A magyar cukrászat remekei” („Remek-djela mađarskog slastičarstva”), str. 89., 1973.
      1.9.   Minimalni zahtjevi i postupci za kontrolu posebnih svojstava

                  Posebna svojstva

                  Minimalni zahtjevi

                  Postupak kontrole i učestalost

                  Sadržaj masne tvari

                              —

                              20 do 30 % (suhe tvari)

                              —

                              dopuštena je samo svinjska mast

                  U skladu s opisom proizvoda u odjeljku 3.5., u laboratoriju jednom svakih šest mjeseci.

                  Čvarci/nadjev od čvaraka

                              —

                              uporaba čvaraka od svinjske masti

                              —

                              uporaba čvaraka bez kože

                  Na temelju dokumentacije proizvoda ili lista proizvoda, dokumentiranih po serijama.

                  Sastojci

                              —

                              u skladu s opisom proizvoda u odjeljku 3.6. (čvarci od svinjske masti, svinjska mast, pšenično brašno, jaje, žumanjak, mlijeko, kvasac, bijelo vino ili ocat, kiselo vrhnje, sol, papar)

                  Na temelju dokumentacije proizvoda ili lista proizvoda, dokumentiranih po serijama.

                  Organoleptička svojstva proizvoda (unutrašnjost, okus, aroma)

                              —

                              prhka ili lisnata tekstura

                              —

                              okus i aroma koji su karakteristični za čvarke, lagano papreno

                  Organoleptički test pri svakoj smjeni.

            2.   Nadležna tijela koja provjeravaju sukladnost sa specifikacijom proizvoda

      2.1.   Naziv i adresa

      Naziv: Mezőgazdasági Szakigazgatási Hivatal Központ, Élelmiszer- és Takarmánybiztonsági Igazgatóság
      Adresa:
      Broj telefona: 456-30-10
      Broj telefaksa: —
      Adresa e-pošte: oevi@oai.hu

                  ☒ Javno

                   Privatno

            2.2.   Posebne zadaće nadležnog tijela

      Tijelo je nadležno za provjeru sukladnosti proizvoda sa zahtjevima iz specifikacije proizvoda.


title: Provedbena uredba Komisije (EU) 2015/663 оd 28. travnja 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               29.4.2015

               HR

               Službeni list Europske unije

               L 110/9

         PROVEDBENA UREDBA KOMISIJE (EU) 2015/663
   оd 28. travnja 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. travnja 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  91,5

                  TR

                  96,0

                  ZZ

                  93,8

                  0707 00 05

                  AL

                  97,3

                  EG

                  191,6

                  TR

                  125,6

                  ZZ

                  138,2

                  0709 93 10

                  MA

                  134,6

                  TR

                  141,8

                  ZZ

                  138,2

                  0805 10 20

                  EG

                  53,9

                  IL

                  64,4

                  MA

                  53,7

                  TR

                  70,3

                  ZZ

                  60,6

                  0805 50 10

                  BO

                  97,3

                  TR

                  57,0

                  ZZ

                  77,2

                  0808 10 80

                  AR

                  100,0

                  BR

                  90,5

                  CL

                  119,2

                  CN

                  167,0

                  MK

                  30,8

                  NZ

                  136,3

                  US

                  151,5

                  ZA

                  119,9

                  ZZ

                  114,4

                  0808 30 90

                  AR

                  112,3

                  CL

                  121,5

                  NZ

                  212,0

                  ZA

                  111,7

                  ZM

                  112,8

                  ZZ

                  134,1

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) br. 1362/2013 оd 11. prosinca 2013. o utvrđivanju metoda senzorskog ispitivanja nekuhanog začinjenog mesa peradi u svrhu njegova razvrstavanja u kombiniranu nomenklaturu

text:
                  19.12.2013

                  HR

                  Službeni list Europske unije

                  L 343/9

         PROVEDBENA UREDBA KOMISIJE (EU) br. 1362/2013
         оd 11. prosinca 2013.
         o utvrđivanju metoda senzorskog ispitivanja nekuhanog začinjenog mesa peradi u svrhu njegova razvrstavanja u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
         budući da:

                     (1)

                     U dodatnoj napomeni 6.(a) uz poglavlje 2. kombinirane nomenklature u prilogu Uredbi (EEZ) br. 2658/87, „nekuhano začinjeno meso” definirano je kao „nekuhano meso što je začinjeno bilo dubinski ili po cijeloj površini proizvoda začinima što ih se može vidjeti prostim okom ili jasno osjetiti okusom”.

                     (2)

                     Kako bi se osiguralo da carinska tijela u svrhu carinskog razvrstavanja primjenjuju jednak pristup, potrebno je utvrditi metode kojima se određuje je li nekuhano meso peradi začinjeno u smislu dodatne napomene 6.(a) uz poglavlje 2. kombinirane nomenklature ili ne.

                     (3)

                     U svjetlu studija koje je provela Skupina europskih carinskih laboratorija, metode kojima se ispituje je li nekuhano meso peradi začinjeno ili ne, trebale bi se sastojati, prvo, od vizualne provjere i, drugo, od kušanja uzorka.

                     (4)

                     Metodu koja se sastoji od kušanja uzorka treba primijeniti samo kada se metodom vizualne provjere ne dobiju uvjerljivi rezultati.

                     (5)

                     Mjere predviđene ovom Uredbom u skladu su s mišljenjem Odbora za Carinski zakonik,

               DONIJELA JE OVU UREDBU:

            Članak 1.
            Metode koje se primjenjuju za utvrđivanje je li nekuhano meso peradi začinjeno ili ne, u svrhu razvrstavanja u kombiniranu nomenklaturu, utvrđuju se u Prilogu.

            Članak 2.

               1.   Vizualna provjera mesa peradi provodi se metodom i pod uvjetima utvrđenim u dijelu I. Priloga.
               Cilj vizualne provjere jest utvrditi je li meso peradi začinjeno po cijeloj površini ili ne i mogu li se začini vidjeti prostim okom.

               2.   Kušanje mesa peradi provodi se metodom i pod uvjetima utvrđenim u dijelu II. Priloga.
               Kušanje se provodi samo kada na temelju rezultata vizualne provjere nije utvrđeno da je uzorak začinjen po cijeloj površini proizvoda i da se začini mogu vidjeti prostim okom.
               Cilj kušanja jest utvrditi je li meso peradi začinjeno dubinski ili po cijeloj površini proizvoda i mogu li se začini jasno osjetiti okusom.
               Pripreme kušanja provode se samo u prostorijama koje udovoljavaju minimalnim zahtjevima u pogledu opreme utvrđenima u dijelu II. točki 2. Priloga.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 11. prosinca 2013.

                  Za Komisiju, u ime predsjednika,
               Algirdas ŠEMETA

                  Član Komisije

            (1)  SL L 256, 7.9.1987., str. 1.

            PRILOG
            DIO I.:   VIZUALNA PROVJERA ZAČINJENOG MESA PERADI
            1.   Cilj i definicija

            Cilj je ove metode utvrditi treba li nekuhano začinjeno meso peradi razvrstati u poglavlje 2. ili u poglavlje 16. kombinirane nomenklature jer se može utvrditi da:

                        1.

                        začini prekrivaju cijelu površinu uzorka; i

                        2.

                        začini se mogu vidjeti prostim okom.

                  Metoda se sastoji od vizualne provjere jednog uzorka nekuhanog mesa peradi ili više njih.
            2.   Priprema uzoraka

            Svaki se uzorak uzima iz prijavljene pošiljke. Uzorci se uzimaju samo iz neotvorenog izvornog pakiranja. Uzorak može biti pakiran u kutiji ili vakuumiran u plastici.
            U slučaju zamrznutog nekuhanog mesa peradi, uzorak treba odmrznuti (na primjer u hladnjaku na niskoj temperaturi od 4 °C). Istjecanje tekućine treba svesti na najmanju mjeru.
            Relevantni podaci o pakiranju i/ili uzorcima evidentiraju se ili fotografiraju i unose u ispitno izvješće iz točke 4.
            3.   Provođenje vizualne provjere

            Uzorak se vizualno provjerava nakon skidanja pakiranja.
            Uzorak provjeravaju najmanje dva ispitivača.
            Kod provođenja vizualne provjere, ispitivači moraju uzeti u obzir sljedeće čimbenike:

                        (a)

                        ne treba svaki dio površine uzorka biti jednako začinjen;

                        (b)

                        izostanak začina na pregibima ili naborima filea nebitan je za utvrđivanje jesu li začini naneseni po cijeloj površini ili ne;

                        (c)

                        bijeli se papar teže zamjećuje nego crni papar;

                        (d)

                        lakše je zamijetiti papar na površini bijelog mesa (na primjer, meso od prsa) nego papar na površini tamnog mesa (na primjer, meso od bataka).

                  4.   Ocjena rezultata

            Svi ispitivači moraju doći do istog zaključka o tome je li uzorak začinjen po cijeloj površini ili ne i mogu li se začini vidjeti prostim okom.
            Oni moraju popuniti ispitno izvješće o vizualnoj provjeri nekuhanog začinjenog mesa peradi. Uzorak obrasca ispitnog izvješća utvrđen je Dodatkom 1.
            Kada svi ispitivači ne dođu do istog zaključka o nekom uzorku ili kada svi dođu do zaključka da uzorak nije začinjen po cijeloj površini ili da se začini ne mogu vidjeti prostim okom, uzorak se mora ispitati u skladu s dijelom II.
            5.   Slikovna objašnjenja

            Na priloženim se slikama vidi kako se uzorci ispituju tijekom vizualne provjere.
            Radi se o slikama mesa peradi s paprom, ali se objašnjenja navedena ispod svake slike mogu primijeniti i na druge začine.
            Na slikama se „TOP” (gornja strana) odnosi na vanjsku površinu prsa peradi, a „UNDERSIDE” (donja stran) odnosi se na površinu prsa peradi koja se vidi kod odvajanja od kostiju.

               Slika 1.A

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 1.B

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 2.A

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 2.B

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 3.A

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 3.B

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 4.A

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 4.B

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 5.A

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 5.B

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 6.

            Rezultat vizualne provjere: uzorak je začinjen po cijeloj površini i začini se mogu vidjeti prostim okom.

               Slika 7.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 8.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 9.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 10.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 11.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 12.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.

               Slika 13.

            Rezultat vizualne provjere: začini se mogu vidjeti prostim okom, ali NE pokrivaju cijelu površinu uzorka.
            DIO II.:   KUŠANJE ZAČINJENOG MESA PERADI
            1.   Cilj i definicija

            Cilj je ove metode utvrditi treba li nekuhano začinjeno meso peradi razvrstati u poglavlje 2. ili u poglavlje 16. kombinirane nomenklature jer se može utvrditi:

                        1.

                        meso peradi začinjeno je dubinski ili po cijeloj površini; i

                        2.

                        začini se mogu jasno osjetiti okusom.

                  Metoda se sastoji od kušanja jednog uzorka mesa peradi nakon kuhanja ili nekoliko njih.
            2.   Oprema prostorija za ispitivanje

            U prostorijama u kojima se provodi kušanje treba se nalaziti sljedeća minimalna oprema:

                        —

                        mikrovalna pećnica,

                        —

                        daske za rezanje,

                        —

                        oštri noževi,

                        —

                        obični tanjuri (npr. od polistirena ili kuhinjskog porculana), označeni nasumičnim troznamenkastim oznakama,

                        —

                        vilice za posluživanje,

                        —

                        sonda (termometar za hranu),

                        —

                        jednokratne rukavice.

                  3.   Priprema uzoraka

            Uzorak se mora sastojati od reprezentativnog dijela mesa peradi namijenjenog za prehranu.
            U slučaju bilo kakve sumnje u pogledu uzorka, na primjer u smislu dodavanja atipičnih sastojaka ili moguće mikrobne kontaminacije, mora se obaviti procjena rizika ili mikrobiološka analiza prije ispitivanja.
            Uzorak treba biti potpuno skuhan u mikrovalnoj pećnici. Kod ispitivanja, uzorak mora biti prikladan za ljudsku prehranu.
            Uzorak mora dosegnuti unutarnju temperaturu od najmanje 77 °C. Temperatura se provjerava pomoću sonde (termometar za hranu), po završetku kuhanja. Ako specifikacije mikrovalne pećnice traže „vrijeme mirovanja”, temperatura se mjeri po isteku vremena mirovanja. Vrijeme mirovanja omogućuje dodatno kuhanje nakon isključivanja napajanja, već stvorenom toplinom, dok su vrata mikrovalne zatvorena.
            Vanjska površina uzorka odstranjuje se oštrim nožem kako bi se vidjelo skuhano meso u sredini. Treba paziti da se središnji dio mesa ne kontaminira vanjskom površinom.
            Središnji dio mesa treba izrezati na dijelove od oko 2 cm3.
            Uzorke treba ostaviti da se hlade najmanje 10 minuta.
            Uzorci se ispitivačima poslužuju na označenim tanjurima.
            4.   Provođenje kušanja

            Pet do osam kvalificiranih i stručnih ispitivača dobiju jedan ili više uzoraka. U jednom se krugu može ispitati najviše pet uzoraka.
            Između posluživanja uzoraka mora se osigurati dovoljno vremena i/ili prikladan čistač nepca (voda u boci i neslani krekeri).
            Ispitivači moraju moći izvršiti procjenu uz minimalno ometanje.
            Ispitivači moraju kušati uzorak i objektivno opisati osnovni okus, naknadni okus i atribute osjeta u ustima.
            Ispitivači moraju popuniti sljedeća dva obrasca:

                        (a)

                        Obrazac za navođenje atributa za carinsko ispitivanje proizvoda od peradi;

                        (b)

                        Obrazac za unos slobodnog opisa za carinsko ispitivanje proizvoda od peradi.

                  Uzorci obrazaca utvrđeni su dodacima 2. i 3.
            Svaki ispitivač pojedinačno u Obrazac za navođenje atributa za carinsko ispitivanje proizvoda od peradi zapisuje značajke navodeći, na ljestvici od 1 do 3, intenzitet svake značajke koristeći samo pojmove „BLAGO” (1), „JASNO SE OSJETI” (2) i „JAKO” (3).
            Ključni opisni pojmovi koje ispitivači iskoriste evidentiraju se u Obrascu za unos slobodnog opisa, uz navođenje broja ispitivača koji su svaki pojam iskoristili za svaki uzorak.
            Intenzitet ili jačina značajke također se sažeto navodi u Obrascu za unos slobodnog opisa.
            Kada različiti ispitivači koriste različite pojmove za koje se zna da imaju slično značenje, kao što je „masno” i „zamašćeno”, smatra se da su koristili iste pojmove.
            Rezultati za dodane okuse ili začine (na primjer „kiselo”, „slatko”, „ljuto”, „začinjeno”, „papar”, „češnjak”, itd.) upisuju se u Obrazac za unos slobodnog opisa.
            5.   Ocjena rezultata

            Kada u Obrascu za navođenje atributa i Obrascu za unos slobodnog opisa najmanje polovica ispitivača naznači da su kušanjem osjetili dodane okuse ili začine koji su na ljestvici dobili najmanje 2 („JASNO SE OSJETI”) u skladu s točkom 4., smatra se da se začinjenost uzorka jasno osjeti okusom.
            U obrascima moraju biti svi detaljni podaci o uzorcima, njihovoj pripremi, kao i o postupku ili postupcima na temelju kojih su dobiveni i protumačeni dobiveni rezultati.

               Dodatak 1.

                  Ispitno izvješće o vizualnoj provjeri nekuhanog začinjenog mesa peradi

               Datum: …

                           Oznaka …

                           Oznaka …

                           Oznaka …

                           Oznaka …

                           Oznaka …

                           Začini po cijeloj površini proizvoda

                           DA / NE

                           DA / NE

                           DA / NE

                           DA / NE

                           DA / NE

                           Začine se može vidjeti prostim okom

                           DA / NE

                           DA / NE

                           DA / NE

                           DA / NE

                           DA / NE

                           Relevantni podaci

               Dodatak 2.

                  Obrazac za navođenje atributa za carinsko ispitivanje proizvoda od peradi

               Ime i prezime: … Datum: … Proizvod: …

                           Oznaka

                           Okus / naknadni okus / osjet u ustima

                           Intenzitet

                  Ljestvica

                           1

                           2

                           3

                           BLAGO

                           JASNO SE OSJETI

                           JAKO

               Dodatak 3.

                  Obrazac za unos slobodnog opisa za carinsko ispitivanje proizvoda od peradi

               Datum: …

                           Oznaka

                           1

                           2

                           3

                           Oznaka

                           1

                           2

                           3

                           Oznaka

                           1

                           2

                           3

                           Atributi navedeni za:
                           Okus / naknadni okus / osjet u ustima

                           Blago

                           Jasno se osjeti

                           Jako

                           Blago

                           Jasno se osjeti

                           Jako

                           Blago

                           Jasno se osjeti

                           Jako

                     Izradio(-la): … Prekontrolirao(-la): …
               U stupce 1, 2 i 3 molimo unesite broj ispitivača koji su utvrdili navedeni atribut.


title: Provedbena uredba Komisije (EU) 2016/166 оd 8. veljače 2016. o utvrđivanju posebnih uvjeta koji se primjenjuju na uvoz hrane koja sadržava listove betela („Piper Betle”) iz Indije ili se od njih sastoji te o izmjeni Uredbe (EZ) br. 669/2009 (Tekst značajan za EGP)

text:
               9.2.2016

               HR

               Službeni list Europske unije

               L 32/143

         PROVEDBENA UREDBA KOMISIJE (EU) 2016/166
   оd 8. veljače 2016.
   o utvrđivanju posebnih uvjeta koji se primjenjuju na uvoz hrane koja sadržava listove betela („Piper Betle”) iz Indije ili se od njih sastoji te o izmjeni Uredbe (EZ) br. 669/2009
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku ii.,
   uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (2), a posebno njezin članak 15. stavak 5.,
   budući da:

               (1)

               Člankom 53. Uredbe (EZ) br. 178/2002 predviđa se mogućnost usvajanja hitnih mjera Unije za hranu i hranu za životinje koja je uvezena iz treće zemlje kako bi se zaštitilo zdravlje ljudi, zdravlje životinja i okoliš, u slučaju kada rizik ne može biti na zadovoljavajući način uklonjen mjerama koje države članice poduzimaju samostalno.

               (2)

               Uredbom Komisije (EZ) br. 669/2009 (3) utvrđuje se povećana razina službenih kontrola uvoza određene hrane za životinje i hrane neživotinjskoga podrijetla navedene u Prilogu I. toj Uredbi. Listovi betela (Piper betle L.) podrijetlom iz Indije podliježu od 1. travnja 2014. učestalijim službenim kontrolama u pogledu prisutnosti mnogih sojeva salmonele.

               (3)

               Rezultati učestalijih kontrola te hrane koje su provele države članice u okviru Uredbe (EZ) br. 669/2009 pokazuju kontinuirano visoku učestalost nesukladnosti s mikrobiološkim kriterijima za hranu utvrđenima u zakonodavstvu Unije. Od 2011. u Sustavu brzog uzbunjivanja za hranu i hranu za životinje zaprimljeno je oko 90 prijava (4) zbog prisutnosti širokog raspona patogenih sojeva salmonele u hrani koja sadržava listove betela podrijetlom ili poslanih iz Indije ili se od njih sastoji.

               (4)

               Ti rezultati dokazuju da uvoz te hrane predstavlja rizik za zdravlje ljudi. Unatoč povećanoj učestalosti kontrola poduzetih na granicama Unije, situacija se nije poboljšala. Nadalje, indijska nadležna tijela nisu dostavila nikakav konkretan i zadovoljavajući plan aktivnosti za ispravljanje propusta i nedostataka u proizvodnim sustavima i sustavima kontrole, unatoč izričitom zahtjevu Europske komisije.

               (5)

               Kako bi se zaštitilo zdravlje ljudi u Uniji, potrebno je predvidjeti dodatna jamstva u pogledu navedene hrane iz Indije. Stoga bi svim pošiljkama listova betela iz Indije trebalo priložiti zdravstveni certifikat u kojem se navodi da je ta hrana proizvedena u skladu s odredbama o higijeni utvrđenima Uredbom (EZ) br. 852/2004 Europskog parlamenta i Vijeća (5), da je uzorkovana i analizirana na prisutnost salmonele i da je utvrđeno da je u skladu sa zakonodavstvom Unije, te bi trebalo priložiti rezultate analitičkih ispitivanja.

               (6)

               Iz primjene odredbi ove Uredbe primjereno je isključiti nekomercijalne pošiljke.

               (7)

               Uzorkovanje i analizu pošiljaka trebalo bi obavljati u skladu s odgovarajućim zakonodavstvom Unije. Uredbom Komisije (EZ) br. 2073/2005 (6) utvrđuju se mikrobiološki kriteriji za hranu i odredbe u pogledu uzorkovanja radi službene kontrole mikrobioloških kriterija za hranu koji se primjenjuju u Uniji.

               (8)

               Indijska nadležna tijela obavijestila su Komisiju o nazivu nadležnog tijela čiji je predstavnik ovlašten za potpisivanje zdravstvenog certifikata.

               (9)

               Uredbu Komisije (EU) br. 669/2009 trebalo bi na odgovarajući način izmijeniti.

               (10)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Područje primjene
   1.   Ova se Uredba primjenjuje na pošiljke hrane koja sadržava listove betela („Piper betle L.”, poznat i kao „Paan”) podrijetlom ili poslane iz Indije ili se od njih sastoji, uključujući hranu prijavljenu pod oznakama KN 1404 90 00, kako je navedena u Prilogu I. ovoj Uredbi.
   2.   Ova se Uredba ne primjenjuje na pošiljke hrane iz stavka 1. koje su namijenjene privatnoj osobi isključivo za osobnu potrošnju i uporabu. U slučaju dvojbe teret je dokazivanja na primatelju pošiljke.
   Članak 2.
   Definicije
   Za potrebe ove Uredbe primjenjuju se definicije utvrđene u člancima 2. i 3. Uredbe (EZ) br. 178/2002, članku 2. Uredbe (EZ) br. 882/2004 i članku 3. Uredbe (EZ) br. 669/2009.
   Članak 3.
   Uvoz u Uniju
   Pošiljke hrane iz članka 1. stavka 1. smiju se uvoziti u Uniju samo u skladu s postupcima utvrđenima ovom Uredbom.
   Pošiljke takve hrane mogu ući u Uniju samo preko određenog ulaznog mjesta (DPE) kako je propisano Uredbom (EZ) br. 669/2009.
   Članak 4.
   Rezultati uzorkovanja i analize
   1.   Pošiljkama hrane iz članka 1. stavka 1. prilažu se rezultati uzorkovanja i analize koje su provela nadležna tijela Indije kako bi se provjerila sukladnost sa zakonodavstvom Unije o mikrobiološkim kriterijima za salmonelu za hranu iz članka 1. stavka 1.
   2.   Uzorkovanje iz stavka 1. mora se provesti u skladu s Uredbom (EZ) br. 2073/2005.
   Članak 5.
   Zdravstveni certifikat
   1.   Uz pošiljke se prilaže i zdravstveni certifikat u skladu s obrascem određenim u Prilogu II.
   2.   Zdravstveni certifikat popunjava, potpisuje i ovjerava ovlašteni predstavnik nadležnog tijela Indije.
   3.   Zdravstveni certifikat sastavlja se na službenom jeziku ili na jednom od službenih jezika države članice u kojoj se nalazi DPE. Međutim država članica može za sastavljanje zdravstvenog certifikata dopustiti uporabu drugog službenog jezika Unije.
   Članak 6.
   Označivanje
   Svaka pošiljka hrane iz članka 1. stavka 1. označuje se identifikacijskom oznakom koja odgovara identifikacijskoj oznaci navedenoj na rezultatima uzorkovanja i analize iz članka 4. i na zdravstvenom certifikatu iz članka 5. Svaka pojedina vreća ili drugi oblik pakiranja iz pošiljke označuje se tom identifikacijskom oznakom.
   Članak 7.
   Prethodna obavijest o pošiljkama
   1.   Subjekti u poslovanju s hranom ili njihovi predstavnici dostavljaju nadležnim tijelima u DPE-u prethodnu obavijest o predviđenom datumu i vremenu fizičkog dolaska pošiljaka hrane iz članka 1. stavka 1. te o vrsti pošiljke.
   2.   Za potrebe prethodne obavijesti dužni su popuniti dio I. zajedničkog ulaznog dokumenta (CED) iz članka 3. točke (a) Uredbe (EZ) br. 669/2009 te ga dostaviti nadležnom tijelu u DPE-u najmanje jedan radni dan prije fizičkog dolaska pošiljke.
   3.   Pri popunjavanju CED-a za potrebe provedbe ove Uredbe subjekti u poslovanju s hranom moraju uzeti u obzir napomene za popunjavanje CED-a iz Priloga II. Uredbi (EZ) br. 669/2009 za hranu iz članka 1. stavka 1.
   Članak 8.
   Službene kontrole
   1.   Nadležno tijelo u DPE-u pregledava isprave za svaku pošiljku hrane iz članka 1. stavka 1. kako bi se provjerila sukladnost sa zahtjevima utvrđenima u člancima 4. i 5.
   2.   Identifikacijske i fizičke provjere hrane iz članka 1. stavka 1. ove Uredbe provode se u skladu s člancima 8., 9. i 19. Uredbe (EZ) br. 669/2009 učestalošću određenom u Prilogu I. ovoj Uredbi.
   3.   Nakon provedenih provjera nadležna tijela poduzimaju sljedeće:

               (a)

               popunjavaju odgovarajuće unose u dijelu II. CED-a;

               (b)

               spajaju rezultate uzorkovanja i analize provedenih u skladu sa stavkom 2. ovog članka;

               (c)

               određuju referentni broj CED-a i upisuju ga u CED;

               (d)

               ovjeravaju pečatom i potpisuju izvornik CED-a;

               (e)

               izrađuju i zadržavaju presliku potpisanog i ovjerenog CED-a.

         4.   Izvornik CED-a i zdravstvenog certifikata te rezultati uzorkovanja i analize iz članka 4. prilažu se pošiljci tijekom prijevoza sve do puštanja pošiljke u slobodni promet. Ako se u slučaju hrane iz članka 1. stavka 1. odobri daljnji prijevoz pošiljaka dok se čekaju rezultati fizičkih provjera, u tu se svrhu izdaje ovjerena preslika izvornika CED-a.
   Članak 9.
   Dijeljenje pošiljke
   1.   Pošiljke se ne smiju dijeliti sve dok se ne dovrše sve službene kontrole i dok nadležna tijela u cijelosti ne popune CED kako je predviđeno člankom 8.
   2.   U slučaju naknadnog dijeljenja pošiljke, ovjerena preslika CED-a prilaže se svakom dijelu pošiljke tijekom prijevoza sve do puštanja pošiljke u slobodni promet.
   Članak 10.
   Puštanje u slobodni promet
   Za puštanje pošiljaka u slobodni promet, subjekti u poslovanju s hranom ili njihovi predstavnici moraju carinskim tijelima (u fizičkom ili elektroničkom obliku) predočiti CED koji je nadležno tijelo propisno popunilo nakon što su obavljene sve službene kontrole i nakon što su poznati zadovoljavajući rezultati fizičkih provjera, u slučaju kada se takve provjere zahtijevaju. Carinska tijela puštaju pošiljku u slobodni promet samo ako je u polju II.14. navedena povoljna odluka nadležnog tijela te ako je potpisana u polju II.21. CED-a.
   Članak 11.
   Nesukladnost
   Ako se službenim kontrolama utvrdi nesukladnost s odgovarajućim zakonodavstvom Unije, nadležno tijelo popunjava dio III. CED-a i poduzimaju se mjere u skladu s člancima 19., 20. i 21. Uredbe (EZ) br. 882/2004.
   Članak 12.
   Izvješća
   Države članice svaka tri mjeseca dostavljaju Komisiji izvješće o svim rezultatima analiza iz službenih kontrola pošiljaka hrane provedenih u skladu s ovom Uredbom. To se izvješće podnosi tijekom mjeseca koji slijedi nakon svakog tromjesečja.
   U izvješću se navode sljedeći podatci:

               —

               broj uvezenih pošiljaka,

               —

               broj pošiljaka na kojima je provedeno uzorkovanje za analizu,

               —

               rezultati provjera kako je predviđeno člankom 8. stavkom 2.

         Članak 13.
   Troškovi
   Sve troškove koji proizlaze iz službenih kontrola, uključujući uzorkovanje, analizu, skladištenje i sve mjere poduzete u slučaju nesukladnosti, snose subjekti u poslovanju s hranom.
   Članak 14.
   Prijelazne mjere
   Odstupajući od članka 4. stavka 1. i članka 5. stavka 1., države članice odobravaju uvoz pošiljaka hrane iz članka 1. stavka 1. koje su napustile zemlju podrijetla prije stupanja na snagu ove Uredbe bez priloženog zdravstvenog certifikata i rezultata uzorkovanja i analize.
   Članak 15.
   Izmjena Uredbe Komisije (EZ) br. 669/2009
   Uredba (EZ) br. 669/2009 izmjenjuje se u skladu s Prilogom III. ovoj Uredbi.
   Članak 16.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. veljače 2016.

            Za Komisiju

            Predsjednik

         Jean-Claude JUNCKER

      (1)  SL L 31, 1.2.2002., str. 1.

      (2)  SL L 165, 30.4.2004., str. 1.

      (3)  Uredba Komisije (EZ) br. 669/2009 od 24. srpnja 2009. o provedbi Uredbe (EZ) br. 882/2004 Europskog parlamenta i Vijeća s obzirom na povećanu razinu službenih kontrola uvoza određene hrane za životinje i hrane neživotinjskoga podrijetla te o izmjeni Odluke 2006/504/EZ (SL L 194, 25.7.2009., str. 11.).

      (4)  Od 2011. do 15. listopada 2015. (12 u 2011.,6 u 2012.,13 u 2013.,17 u 2014. te 43 do 15.10.2015.).

      (5)  Uredba (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30.4.2004., str. 1.).

      (6)  Uredba Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).

      PRILOG I.
      Hrana neživotinjskoga podrijetla koja podliježe mjerama predviđenima ovom Uredbom:

                  Hrana za životinje i hrana
                  (namjena)

                  Oznaka KN (1)

                  Pododjeljak TARIC

                  Zemlja podrijetla ili otpreme

                  Opasnost

                  Učestalost fizičkih i identifikacijskih pregleda (%) pri uvozu

                  Listovi betela (Piper betle L.) –
                        (Hrana)

                  ex 1404 90 00

                  10

                  Indija (IN)

                  Salmonela (2)

                  10

         (1)  Ako je potrebno ispitati samo određene proizvode pod oznakom KN, a ne postoji nikakva posebna potpodjela pod tom oznakom, oznaka KN obilježava se s „ex”.

         (2)  Referentna metoda EN/ISO 6579 ili metoda validirana u odnosu na nju kako je navedeno u članku 5. Uredbe Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).

      PRILOG II.

         Zdravstveni certifikat za uvoz u Europsku uniju

      … (1)

         Oznaka pošiljke …Broj certifikata …

      U skladu s odredbama Provedbene uredbe Komisije (EU) 2016/166 o utvrđivanju posebnih uvjeta koji se primjenjuju na uvoz listova betela („Piper Betle”) iz Indije,
      …
       …(nadležno tijelo iz članka 5. stavka 2. Uredbe 2016/166)
      POTVRĐUJE da je …
       …(navesti hranu iz članka 1. stavka 1. Uredbe 2016/166)
      iz ove pošiljke sastavljene od: …
      …
       …(opis pošiljke, proizvoda, broj i vrsta pakiranja, bruto ili neto masa)
      utovaren u …(mjesto utovara)
      od …(naziv prijevoznika)
      upućen u …(odredišno mjesto i država)
      koji dolazi iz objekta …
       …(naziv i adresa objekta)
      proizveden pod uvjetima koji su u skladu s Uredbom (EZ) br. 852/2004.
      Iz te su pošiljke uzeti uzorci u skladu s Uredbom (EZ) br. 2073/2005 kako bi se provjerila prisutnost sojeva salmonele
      dana …(datum), ispitani laboratorijskom analizom …
      (datum) u …
      (naziv laboratorija). Priloženi su detalji uzorkovanja, metode korištene analize i svi rezultati.
      Sastavljeno u …dana …
      Pečat i potpis ovlaštenog predstavnika nadležnog tijela iz članka 5. stavka 2. Uredbe (EU) 2016/166

         (1)  Proizvod i zemlja podrijetla.

      PRILOG III.
      U Prilogu I. Uredbi (EZ) br. 669/2009, briše se sljedeći unos:

                     Hrana za životinje i hrana
                     (namjena)

                     Oznaka KN (1)

                     Pododjeljak TARIC

                     Zemlja podrijetla

                     Opasnost

                     Učestalost fizičkih i identifikacijskih pregleda (%)

                     „Listovi betela (Piper betle L.) –
                           (Hrana)

                     ex 1404 90 00

                     10

                     Indija (IN)

                     Salmonela (2)

                     50”

         (1)  Ako je potrebno ispitati samo određene proizvode pod oznakom KN, a ne postoji nikakva posebna potpodjela pod tom oznakom, oznaka KN obilježava se s „ex”.

         (2)  Referentna metoda EN/ISO 6579 ili metoda validirana u odnosu na nju kako je navedeno u članku 5. Uredbe Komisije (EZ) br. 2073/2005 od 15. studenoga 2005. o mikrobiološkim kriterijima za hranu (SL L 338, 22.12.2005., str. 1.).